दीना का देहान्त हो गया। अंतिम संस्कार का अभिभावकत्व बड़ा होने के नाते नन्हकू ने स्वयं ओढ़ लिया। कम्पनी और दोस्तों से कर्ज़ा लेकर उसने धूमधाम से भोज-भात किया। उसे लगा कि जब सब हो- हवा जायेगा तो ख़र्च का हिसाब होगा। आख़िर पिता तो सबके थे। ख़र्च बराबर बंटेगा लेकिन ऐसा हुआ नहीं। दोनों भाई यह कहकर मुकर गये-"हमने कब कहा कि इतनी शान से खर्च किया जाये और उनसे यह तो पूछा नहीं गया कि वे खर्च में हिस्सा देंगे कि नहीं? अपने मन से सब खर्च किया है तो अपने समझो।"